b'\n_START_ARTICLE_\nFraskatis\n_START_SECTION_\nIstorija\n_START_PARAGRAPH_\nPasak Liber Pontificalis, IX a. Fraskatis buvo ma\xc5\xbeas kaimelis, manytina, kad \xc4\xafkurtas dviem \xc5\xa1imtme\xc4\x8diais anks\xc4\x8diau nei teigiama. Pavadinimas tikriausiai kilo i\xc5\xa1 vietin\xc4\x97s malk\xc5\xb3 rinkimo tradicijos (it. frasche); daugumos vietovi\xc5\xb3 aplink miest\xc4\x85 pavadinimai rei\xc5\xa1kia med\xc5\xbeius ar mi\xc5\xa1k\xc4\x85. Po Tuskulo miesto sugriovimo 1191\xc2\xa0m., gyventojai persik\xc4\x97l\xc4\x97 \xc4\xaf Fraskat\xc4\xaf, taip padidindami jo gyventoj\xc5\xb3 skai\xc4\x8di\xc5\xb3. Popie\xc5\xbeius Inocentas III patvirtino miesto priklausomyb\xc4\x99 Laterano \xc5\xa0v. Jono bazilikai. Per sekan\xc4\x8dius \xc5\xa1imtme\xc4\x8dius miesto teritorija buvo smarkiai nualinta da\xc5\xben\xc5\xb3 puldin\xc4\x97jim\xc5\xb3. Tod\xc4\x97l 1460\xc2\xa0m. miestas buvo \xc4\xaftvirtintas sienomis._NEWLINE_1518\xc2\xa0m. IX a. sunaikintos bazilikos vietoje buvo \xc4\xafkurta ligonin\xc4\x97, pavadinta \xc5\xa0v. Sebastiano garbei. 1616\xc2\xa0m. rugs\xc4\x97jo 15 d. \xc5\xa0v. Juozapas Kalesancijus mieste \xc4\xafsteig\xc4\x97 pirm\xc4\x85j\xc4\x85 vie\xc5\xa1\xc4\x85 ir nemokam\xc4\x85 mokykl\xc4\x85 Europoje. 1757\xc2\xa0m. miesto centre buvo atidarytas \xe2\x80\x9eValle\xe2\x80\x9c teatras, 1761\xc2\xa0m. glob\xc4\x97jo kardinolo Jorko hercogo Henrio Stiuarto iniciatyva miesto tvirtov\xc4\x97 buvo perstatyta \xc4\xaf r\xc5\xabmus. 1809\xc2\xa0m. Fraskatis buvo aneksuotas Pranc\xc5\xabzijos imperijos ir paskirtas Romos kantono sostine._NEWLINE_1837\xc2\xa0m. Rom\xc4\x85 u\xc5\xbepl\xc5\xabdus maro epidemijai, 5 000 \xc5\xbemoni\xc5\xb3 pasitrauk\xc4\x97 \xc4\xaf Fraskat\xc4\xaf. Nuo tada Fraska\xc4\x8dio v\xc4\x97liavos spalvos yra tokios pa\xc4\x8dios kaip Romos, geltona ir raudona. 1884\xc2\xa0m. miestui tapus Italijos karalyst\xc4\x97s dalimi, buvo nutiestas Romos\xe2\x80\x93Fraska\xc4\x8dio gele\xc5\xbeinkelis._NEWLINE_Antrojo pasaulinio karo metu miestas smarkiai nukent\xc4\x97jo nuo bombardavim\xc5\xb3, apie 50\xc2\xa0% miesto pastat\xc5\xb3, \xc4\xafskaitant daugum\xc4\x85 paminkl\xc5\xb3, vil\xc5\xb3 buvo sugriauti.\n_START_SECTION_\nSalezie\xc4\x8diai\n_START_PARAGRAPH_\nNuo XX a. prad\xc5\xbeios Soros viloje (it. Villa Sora) veikia salezie\xc4\x8di\xc5\xb3 mokykla (it. Collegio Salesiano)._NEWLINE_1956\xc2\xa0m. u\xc5\xbedarius lietuvi\xc5\xb3 gimnazij\xc4\x85 Kastelnuovoje, \xc4\xaf Fraskat\xc4\xaf persik\xc4\x97l\xc4\x97 vienuoliai lietuviai. Via Colonna 2 gatv\xc4\x97je buvo \xc4\xafkurti salezie\xc4\x8di\xc5\xb3 namai Lituani Don Bosco, renkamos l\xc4\x97\xc5\xa1os bendrabu\xc4\x8diui \xc4\xafsigyti. \xc4\x8cia darbavosi Juozas Zaliauskas, Pranas Gav\xc4\x97nas, Me\xc4\x8dys Burba; kurie leido \xc5\xbeurnal\xc4\x85 \xe2\x80\x9eSalezie\xc4\x8di\xc5\xb3 balsas\xe2\x80\x9c. Lietuvai atgavus Nepriklausomyb\xc4\x99, vienuoliai i\xc5\xa1vyko \xc4\xaf t\xc4\x97vyn\xc4\x99 atkurti Ordino veikl\xc4\x85.'